**NOTĂ INFORMATIVĂ**

**la proiectul hotărîrii Guvernului cu privire la completările ce se operează în unele hotărîri ale Guvernului**

Hotărîrea Guvernului cu privire la completările ce se operează în unele hotărîri ale Guvernului este elaborat de către Departamentul Poliției de Frontieră din subordinea Ministerului Afacerilor Interne întru executarea prevederilor art.446 alin.(1) lit.a) și art.447 alin.(3) din Codul contravențional al Republicii Moldova, ce ține de modul de evidență și de păstrare a chitanței de încasare a amenzii la locul constatării contravenției.

Proiectul prevede completarea Nomenclatorului formularelor tipizate de documente primare cu regim special și completarea Instrucțiunii privind evidența, eliberarea, păstrarea și utilizarea formularelor tipizate de documente primare cu regim special, aprobate prin Hotărîrea Guvernului nr.294 din 17 martie 1998 „Cu privire la executarea Decretului Președintelui Republicii Moldova nr.406-II din 23 decembrie 1997”.

La fel, proiectul presupune completarea Anexei nr.5 la Hotărîrea Guvernului nr.474 din 28 aprilie 1998 „Cu privire la aplicarea mașinilor de casă ți control cu memorie fiscală pentru efectuarea decontărilor în numerar”, prin includerea activității de încasare a amenzilor la locul constatării contravenției în lista genurilor de activitate, ale căror specific permite efectuarea încasărilor bănești în numerar fără aplicarea mașinilor de casă și control.

Proiectul are drept scop crearea bazei juridice pentru încasarea amenzii la locul constatării contravenției de către agenții constatatori cu drept de examinare.

Astfel, în cazul aprobării prezentului act normativ vor fi create oportunități mai vaste în sensul respectării dreptului persoanei, în a cărei privință a fost pornit procesul contravențional de a achita amenda contravențională or, conform art.446 alin.(1) lit.a) din Codul contravențional, persoanele în cauză care recunosc vinovăția de săvîrșire a contravenției, pot plăti penalitatea pe loc.

De asemenea, în cazul tragerii la răspundere contravențională sub formă de amendă a străinilor, se va micșora considerabil numărul deciziilor neexecutate a agenților constatatori privind aplicarea acestor sancțiuni or, în cazul lipsei de competență teritorială stabilită în art.30 al Codului de executare, executorii judecătorești restituie deciziile neexecutate a agenților constatatori.

În final, menționăm că implementarea mecanismului de încasare a amenzilor la locul constatării contravenției va garanta respectarea dreptului persoanei ce a comis o contravenție, de a achita în mod simplificat amenda respectivă sporind astfel veniturile la bugetul de stat.

Implementarea proiectului nu presupune cheltuieli financiare suplimentare.

**Ministrul afacerilor interne Oleg BALAN**